
ДЕКЛАРАЦИЯ

Във връзка с идеята за създаване на специализиран съд и прокуратура за борба с организираната престъпност и корупцията, Центърът за приложно–правни изследвания и практики /магистратска неправителствена организация/ изразява загрижеността си относно липсата на систематика в изложените мотиви „за” и в изложените аргументи „против” създаването на същите.
Повече от 20 години провежданата съдебна реформа е без ясна посока за развитие и съдебната система функционира без национална доктрина за управление.

Докато дяловете на правото, уреждащи новата икономическа база на държавата получиха развитие, законодателството, уреждащо функционирането на съдебната власт не даде адекватна уредба относно динамиката на потребностите на обществото и държавата и по-конкретно реформирането на съдебната система. Липсват научни и приложно-правни изследвания относно положителното и отрицателното в извършените промени. Липсват сравнителни анализи относно състоянието на съдебната система след извършените промени в структурата и функциите й, както и относно механизмите за първоначално постъпване и последващо кариерно развитие на кадрите й. Още по-сериозен е дефицита на комплексни, холистични  изследвания относно влиянието на извършените промени върху съдебната система.
При този безспорен дефицит на академични и приложно-правни изследвания за съдебната система като цяло е обяснимо, че промените диктувани от силата на едни или други реформаторски кръгове ще продължават, преследвайки конкретни интереси.

Центърът за приложно-правни изследвания заявява твърдата си подкрепа за създаването на специализирани по материя съд и прокуратура за борба с организираната престъпност и корупцията по високите етажи на властта по съображения, изведени от дългогодишния ни изследователски опит, както следва:

1. В годините на прехода, белязан в своя край с признаците на системна корупция, ръководните кадри в съдебната система се назначаваха две десетилетия без спазването на санитарна дистанция от организираната престъпност и в резултат на сериозно лобиране от икономически и политически среди.
2. Смяната на политическата власт през годините оказа непрекъснат натиск върху персоналната селекция на ръководни кадри в системата. Това доведе до зависимости и в краен резултат до отклонения от върховенството на закона като основен конституционен принцип, залегнал в чл.4 от Конституцията: „Република България е правовата държава”.
Проведеното от нас наблюдение върху процедурата по избор на административните ръководители в съдебната система потвърждава горните изводи. /междинният доклад от проведения мониторинг  публикувахме на адрес www.blcbg.com/.
3. В магистратската общност трайно се наслоява усещането, че не професионалните качества и личния морал, а принадлежността към определени лобистки групи и поставяне в зависимост от определени интереси, различни от целите на закона, са гаранция за кариерно развитие. Това е  една от причините за срива на доверието в съдебната система.

4. Съдебната система не е държава в държавата. Съгласно чл. 8 от Конституцията на Република България тя е част от триединната държавна власт. В чл. 117, ал.1 от Конституцията е посочено, че: „Съдебната власт защитава правата и законните интереси на гражданите, юридическите лица и държавата”. Предвид изложеното създаването на специализирани по материя съд и прокуратура се налага и поради наблюдавани в практиката преплитащи се  бизнес интереси, престъпност и корупция по високите етажи на властта, които поставят  в опасност конституционните устои, уредени в чл.117, ал.2 от Конституцията на Република България: „Съдебната власт е независима. При осъществяването на своите функции съдиите, съдебните  заседатели, прокурорите и следователите се подчиняват само на закона”.
Убедени сме, че ефективна борба с организираната престъпност и корупцията по високите етажи на властта е невъзможна без да се преодолеят зависимостите в съдебната система чрез създаването на специализирани структури. Този подход обаче няма да бъде резултатен ако тези съд и прокуратура не се изведат извън регионалните структури на съдебната власт. Системният корупционен захват в някой региони, на този етап е непреодолим.

Намираме, че предложението за минимум 10 години юридически стаж за участието в специализираните окръжен съд и прокуратура и 12 години юридически стаж за участието в специализираните апелативен съд и прокуратура, могат да попречат за кариерното развитие на добри професионалисти, доказали своите качества при разследване и решаване на знакови дела. Считаме, че не е необходимо повишаването на изискването за юридически стаж от предвиденото такова в Закона за съдебната власт за участие в окръжни и апелативни съдилища и прокуратури.
Положително оценяваме идеята за преминаване на кандидатите за специализираните органи през полиграфско изследване. Следва обаче да се държи сметка, че това изследване не бива да се абсолютизира и резултатите от същото трябва да бъдат внимателно анализирани поради опасността от използването му за нерегламентиран подбор на кадрите.
Следва да посочим, че трайна практика в страни-членки на Европейския съюз е действието на специализирани органи за борба с организираната престъпност и корупцията. 

В Испания работят Специализирана прокуратура антидрога, която действа само пред Специализирания национален съд; Прокуратура за противодействие на стопанската престъпност, която може да действа пред всички съдилища; Прокуратура към Националния специализиран съд, която действа само пред този съд и Специализиран национален съд. 

Като други примери за страни, в които действат специализирани органи за борба с организираната престъпност и корупцията могат да бъдат посочени: Румъния - Национална служба за борба с корупцията, Белгия - Централно бюро за разследване на корупция  в системата на Прокуратурата, Италия – Национална и регионални прокуратури “Антимафия”, специализирани органи действат в Холандия и други държави. 

Смисълът за създаване на специализиран съд и специализирана прокуратура за борба с организираната престъпност и корупцията се корени в чисто прагматични цели: бързина /преодоляване на бюрокрацията, работа по малко на брой случаи/, работа в екип по тежките случаи /предвид огромния обем на събраните материали/, защита на придобитата информация /със същата се запознават малък на брой хора/, събиране на годни доказателства /тясна връзка на работата между прокуратура и оперативните служби, които работят в екип/.
Следва внимателно да се прецени организацията, при която ще работят новите специализирани прокуратура и съд. В настоящия момент действа специализирано звено към Върховна касационна прокуратура, в което е създадена добра организация, при която се сформират екипи от прокурори, разследващи органи и служители от ДАНС и МВР. Посоченият модел на екипите с ръководител наблюдаващ прокурор е удачен и успешен и следва внимателно да се прецени неговото внедряване в бъдещата специализирана прокуратура.
Трябва да бъде посочено, че съгласно РЕШЕНИЕ № 8 от 1 септември 2005г. по конституционно дело № 7 от 2005 г., съдия докладчик Лазар Груев (Обн., ДВ, бр. 74 от 13.09.2005 г.) – „създаването на специализирани подразделения с оглед по-доброто противодействие на отделни видове престъпления (тероризъм, корупция, трансгранична престъпност и др.) или специализирани прокуратури към специализирани съдилища (чл. 119, ал.2), то такава промяна, извършена вътре в рамките на съдебната власт, не би могла да засегне формата на държавно управление и е от компетенциите на обикновено народно събрание.”. Предвид това решение става ясно, че разборедбата на чл. 119, ал.2 от Конституцията на Република България дава възможност без конституционни промени чрез законодателни такива да бъде създаден специализиран съд и съответно специализирана прокуратура.
Намираме за удачно сферите на дейност на специализирания съд и специализираната прокуратура да бъдат борба с организираната престъпност и борба с корупцията по високите етажи на властта. 

